# Tlačová správa

Bratislava, 26. 4. 2021

**Predseda Štatistického úradu Slovenskej**

**republiky vydal rozhodnutie o začatí**

**asistovaného sčítania**

Predseda Štatistického úradu Slovenskej republiky vydal 21. apríla 2021 rozhodnutie o začatí dosčítavania na zabezpečenie asistovaného sčítania pre SODB 2021. Asistované sčítanie sa bude realizovať **na celom území SR od** **3. mája 2021 do 13. júna 2021.** V uvedenom termíne zabezpečí služby asistovaného sčítania každá obec a mesto SR po dobu 6 týždňov.Rozhodnutie predsedu ŠÚ SR je vydané v  súlade so stanoviskom Úradu verejného zdravotníctva SR.

**Čo je asistované sčítanie**

Jedná sa o asistovanú formu sčítania, pri ktorej na zabezpečenie svojej povinnosti sčítať sa obyvateľovi pomôže mobilný alebo stacionárny asistent.

**Pre koho je určené asistované sčítanie**

Pre tých, ktorý sa nemohli sčítať samosčítaním z dôvodu, že nemali prístup na internet, nemajú počítač, tablet alebo sa nevedeli elektronicky sčítať počas obdobia on line samosčítania.

**Ako sa bude realizovať asistované sčítanie**

Samospráva na území miest a obcí zriadila kontaktné miesto alebo miesta. Tu bude k dispozícii technika a stacionárny asistent. Obyvateľ si môže vyžiadať pomoc od stacionárneho asistenta alebo mu stacionárny asistent poskytne počítač, aby sa sčítal sám. Ak sa nemôže dostaviť na kontaktné mieste v čase prevádzkových hodín, môžete si k sebe domov objednať mobilného asistenta a to zavolaním na obec alebo na číslo call centra, ktoré bude zverejnené na stránke [www.scitanie.sk](http://www.scitanie.sk). Mobilný asistent spätne kontaktuje telefonicky obyvateľa a dohodne sa na presnom čase, kedy ho navštívi s tabletom doma, aby ho sčítal. Tak na kontaktnom mieste, ako aj v samotnej domácnosti platia hygienicko-epidemiologické opatrenia (rúška, odstupy, použitie ochranných prostriedkov).

Bližšie informácie nájdete v Rozhodnutí, ktoré je zverejnené vo Vestníku vlády, alebo na www.scitanie.sk.